จงสร้างสินทรัพย์ในช่วงขาลง
โดย...กิตติพงศ์ คุ้มมั่น
15 เม.ย. 2558

โดย...กิตติพงศ์ คุ้มมั่น
สงกรานต์ปีนี้ยังคงคึกคักเหมือนทุกปีที่ผ่านมา ถึงแม้ว่าประชาชนส่วนใหญ่จะยังคงมีความกังวลใจในสภาพเศรษฐกิจในปัจจุบัน อันเกิดจากตัวเลขส่งออกที่ขยายตัวไม่ดี หนี้ภาคครัวเรือนที่สูง ราคาพืชผลเกษตรที่ตกต่ำ ค่าครองชีพที่สูงขึ้น ถึงแม้รัฐบาลจะออกมาแสดงความมั่นใจว่าเศรษฐกิจจะไม่มีทางที่จะต่ำเตี้ยไปกว่านี้แล้ว เนื่องจากมีการบริโภคและการเบิกจ่ายของภาครัฐเข้ามาทดแทนการส่งออก ความมั่นใจของภาคประชาชนยังคงมีไม่มากพอ ส่งผลให้เกิดการปรับตัวโดยการระมัดระวังค่าใช้จ่าย รวมไปถึงการลงทุน
ที่ผมกล่าวมาตั้งแต่ต้นไม่ได้มีความตั้งใจจะวิจารณ์การแก้ปัญหาของใครแต่อย่างใด เพียงแค่อยากจะบอกว่าคนเราปรับตัวไปตามสิ่งที่มากระทบ สภาวะเศรษฐกิจเองก็มีวงจรของมัน (Economic Cycle) มีเศรษฐกิจขาลง ก็มีเศรษฐกิจขาขึ้น เมื่อใดก็ตามเศรษฐกิจขาขึ้น ตัวเลขทั้งหลายทั้งที่ผมพูดมาและไม่ได้พูดมาจะออกมาดูดี ทำให้ความมั่นใจของภาคประชาชนมีมากว่าเขาสามารถจะทำมาค้าขาย หรือสร้างรายได้ได้มาก จึงเกิดการปรับตัวใช้จ่ายเงินและการลงทุนอย่างมั่นใจ ซึ่งตรงกันข้ามกับสภาพในปัจจุบัน
การทำความเข้าใจเกี่ยวกับวงจรเศรษฐกิจและความเชื่อมโยงกัน จะทำให้เราเดินทางสู่อิสรภาพทางการเงินได้เร็วขึ้นแบบติดจรวด กล่าวโดยย่อ… เส้นทางการสู่อิสรภาพทางการเงิน คือ การที่คนเรามีสินทรัพย์ที่สามารถสร้างรายได้ (Earning Asset) ให้มีมากกว่าค่าใช้จ่ายที่จะเราต้องใช้ ถามว่าการจะมีสินทรัพย์ที่สามารถสร้างรายได้มากมายขนาดนั้นได้ ก็ต้องเริ่มต้นด้วยการออมและลงทุนให้เร็วและมีประสิทธิภาพสูงสุด การลงทุนให้มีประสิทธิภาพสูงสุด ก็ต้องลงทุนในช่วงเศรษฐกิจขาลงสิครับ
จริงอยู่ ฟังดูอาจขัดกับความรู้สึกตามที่กล่าวมาข้างต้น ถ้าตามสุภาษิตจีนก็ต้องบอกว่า ในทุกวิกฤตย่อมมีโอกาสเสมอ ในช่วงเศรษฐกิจขาลง ใครก็ตามที่มีกำลังซื้อ มีเงินสด มีเงินลงทุน จะเป็นผู้ที่ได้เปรียบเสมอ เนื่องจาก Demand มีน้อยเพราะคนส่วนใหญ่ระมัดระวังค่าใช้จ่าย Supply มีมาก เพราะผู้ขายเมื่อถึงจังหวะหนึ่งจะต้องยอมหั่นราคาลงเพื่อให้ตัวเองอยู่รอด ดังนั้นท่านจะสามารถซื้อสินทรัพย์หรือลงทุนได้ในราคาที่ถูกกว่าซื้อสินทรัพย์หรือลงทุนแบบเดียวกันในช่วงเศรษฐกิจขาขึ้น เพราะว่าในช่วงเศรษฐกิจขาขึ้นเขาเหล่านั้นทราบว่า Demand มีเยอะเพราะทุกคนมีกำลังซื้อ เพียงแค่ใช้กลยุทธ์การตลาดด้านแจกและแถมก็สามารถขายได้ ท่านทราบหรือไม่ช่วงนี้สินทรัพย์หลายประเภทราคาลง ไม่ว่าจะเป็นที่ดินหรือรถยนต์หรู  
ตลาดหุ้นก็เช่นกัน ตัวเลขเศรษฐกิจขาลงกำลังซื้อน้อย ตลาดหุ้นเลยตก ทั้งๆ ที่ความเป็นจริงพื้นฐานของหุ้นเหล่านั้นอาจไม่ได้เปลี่ยนเลย แต่ราคาลง ถ้าเราเข้าใจและฉวยโอกาสนี้เฉกเช่นนักลงทุนประเภท VI ที่จะไม่ได้ซื้อขายหุ้นรายวัน แต่จะคอยโอกาสที่มี Market Crash คอยเก็บหุ้นดีที่ราคาถูกกว่าความเป็นจริงและไม่สามารถซื้อได้ที่ราคาตอนขาขึ้น หรือ บริษัทพัฒนาอสังหาริมทรัพย์ที่จะคอยซื้อที่ดิน (Land Bank) ถูกๆ เพื่อเก็บไว้พัฒนาในช่วงขาลงในต้นทุนต่ำและนำไปพัฒนาสร้างมูลค่าเพิ่มหรือพัฒนาในช่วงเศรษฐกิจขาขึ้นเมื่อคนมีกำลังซื้อ
ดังนั้น เตรียมพร้อมลุยเลยครับ แต่ถ้ายังไม่พร้อมรีบสะสมกระสุนไว้นะครับ รอบหน้ายังมี...สุขสันต์วันสงกรานต์ครับ